DA Den Europæiske Unions Tidende C 66/29

Meddelelse vedrørende de antidumpingforanstaltninger, der gælder for importen af visse skruer, bolte, møtrikker og lignende varer af jern eller stål med oprindelse i Folkerepublikken Kina, efter de henstillinger og afgørelser, der blev vedtaget af Verdenshandelsorganisationens tvistbilæggelsesinstans den 28. juli 2011 i tvist DS397 — (EC-Fasteners)

2012/C 66/06

Denne meddelelse offentliggøres i medfør af Rådets forordning (EF) nr. 1515/2001 om de foranstaltninger, der kan træffes af EF på grundlag af en rapport vedtaget af WTO's tvistbilæggelsesinstans vedrørende antidumping- og antisubsidieforanstaltninger (1) (i det følgende benævnt »WTO-bemyndigelsesforordningen«).

Den 28. juli 2011 vedtog WTO's tvistbilæggelsesinstans WTO-appelorganets rapport og panelrapporten som ændret ved WTO-appelorganets rapport i sagen »European Communities — Definitive Anti-Dumping Measures on Certain Iron or Steel Fasteners from China« (»rapporter«) (2).

I disse rapporter blev det bl.a. konstateret, at Unionen har handlet i modstrid med:

— artikel 6.10 og 9.2 i WTO-antidumpingaftalen, for så vidt angår artikel 9, stk. 5, i forordning (EF) nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab (3) (»EU's antidumpinggrundforordning«), som den anvendes i undersøgelsen vedrørende importen af visse skruer, bolte, møtrikker og lignende varer af jern eller stål med oprindelse i Folkerepublikken Kina (i det følgende benævnt »undersøgelsen af skruer, bolte, møtrikker og lignende varer«),

— artikel 6.4, 6.2 og 2.4 i WTO-antidumpingaftalen, for så vidt angår visse aspekter af fastsættelsen af dumping i undersøgelsen af skruer, bolte, møtrikker og lignende varer,

— artikel 4.1 i WTO-antidumpingaftalen, for så vidt angår definitionen af EU-erhvervsgrenen,

— artikel 3.1 og 3.2 i WTO-antidumpingaftalen, for så vidt angår fastsættelsen af dumpingimportmængden i undersøgelsen af skruer, bolte, møtrikker og lignende varer,

— artikel 3.1 og 3.5 i WTO-antidumpingaftalen, for så vidt angår analysen af årsagssammenhængen, og

— artikel 6.5. og 6.5.1 WTO-antidumpingaftalen, for så vidt angår behandlingen af fortrolige oplysninger.

Efter høring af det rådgivende udvalg er formålet med denne meddelelse at indlede en fornyet undersøgelse på grundlag af WTO-bemyndigelsesforordningen og at informere de interesserede parter om den måde, hvorpå ovennævnte konklusioner vedrørende de gældende foranstaltninger over for importen af visse skruer, bolte, møtrikker og lignende varer af jern eller stål med oprindelse i Folkerepublikken Kina vil blive taget i betragtning. Disse foranstaltninger blev indført ved Rådets forordning (EF) nr. 91/2009 af 26. januar 2009 (4) (»forordningen om skruer, bolte, møtrikker og lignende varer«) efter en undersøgelse, som Kommissionen indledte den 9. november 2007. Undersøgelsesperioden omfattede perioden fra den 1. oktober 2006 til den 30. september 2007.

1. Konklusioner vedrørende artikel 6.10 og 9.2 i WTO-antidumpingaftalen, for så vidt angår artikel 9, stk. 5, i EU's antidumpinggrundforordning, som den anvendes i undersøgelsen af skruer, bolte, møtrikker og lignende varer

Artikel 9, stk. 5, i EU's antidumpinggrundforordning fastsætter, at individuelle eksporterende producenter fra lande uden markedsøkonomi, som ikke modtager markedsøkonomisk behandling i henhold til artikel 2, stk. 7, litra c, i EU's antidumpinggrundforordning, vil blive pålagt en landsdækkende told, medmindre sådanne eksportører kan påvise, at de opfylder betingelserne for individuel behandling, jf. artikel 9, stk. 5, i EU's antidumpinggrundforordning.

a) Fornyede undersøgelser af de gældende foranstaltninger

Efter rapporterne og i henhold til WTO-bemyndigelsesforordningen indleder Kommissionen hermed en fornyet undersøgelse af den behandling, der indrømmes visse interesserede parter inden for rammerne af undersøgelsen af skruer, bolte, møtrikker og lignende varer, nemlig de parter, der mener, at de er blevet afskrækket fra at samarbejde og anmode om individuel behandling på grund af den administrative byrde, eller fordi de fandt, at de ikke opfylder alle kriterierne i artikel 9, stk. 5, i EU's antidumpinggrundforordning.

Kommissionen opfordrer hermed alle eksporterende producenter i Folkerepublikken Kina, hvis eksport til Den Europæiske Union i øjeblikket er genstand for de gældende antidumpingforanstaltninger over for importen af visse skruer, bolte, møtrikker og lignende varer af jern eller stål med oprindelse i Folkerepublikken Kina, og som mener, at de er blevet afskrækket fra at samarbejde og anmode om individuel behandling på grund af den administrative byrde, eller fordi de fandt, at de ikke opfylder alle kriterierne i artikel 9, stk. 5, i EU's antidumpinggrundforordning, og at disse foranstaltninger bør gøres til genstand for en fornyet undersøgelse på baggrund af de juridiske fortolkninger vedrørende artikel 9, stk. 5, i EU's antidumpinggrundforordning, der er indeholdt i rapporterne, til at anmode om en fornyet undersøgelse i henhold til artikel 1 i WTO-bemyndigelsesforordningen.

De foranstaltninger, der gøres til genstand for undersøgelse, kan ophæves, ændres eller bibeholdes for at efterkomme tvistbilæggelsesinstansens henstillinger og afgørelser.

b) Procedure og tidsfrist

For at blive taget i betragtning i forbindelse med denne undersøgelse skal de interesserede parter give sig til kende senest 30 dage efter offentliggørelsen af denne meddelelse i Den Europæiske Unions Tidende og:

i) anføre, at de antidumpingforanstaltninger, som ansøgerens eksport til Den Europæiske Union er undergivet, er baseret på de omstændigheder, der er beskrevet i afsnit a) ovenfor, og

ii) angive eksportmængden til Den Europæiske Union og eksportpriserne, jf. artikel 2 i EU's antidumpinggrundforordning, i den undersøgelsesperiode, som danner grundlag for fastlæggelsen af den gældende antidumpingtold.

Skriftlige anmodninger om en fornyet undersøgelse skal sendes til følgende adresse:

Europa-Kommissionen Generaldirektoratet for Handel Direktorat H — Fasteners investigation Kontor: N105 04/092 1049 Bruxelles/Brussel BELGIQUE/BELGIË Fax +32 22993704 E-mail: TRADE-AD-FASTENERS-DSB@ec.europa.eu

Kommissionen vil behandle anmodningerne om fornyede undersøgelser på grundlag af WTO-bemyndigelsesforordningen inden for en rimelig frist. Der vil kun blive indledt fornyede undersøgelser, hvis der modtages en behørigt dokumenteret ansøgning. Indledningen offentliggøres i C-udgaven af Den Europæiske Unions Tidende.

Parter, der anmoder om en fornyet undersøgelse, bør være klar over, at hvis resultaterne kræver en ændring af de gældende foranstaltninger, kan en sådan ændring resultere i en formindskelse eller en forøgelse af foranstaltningernes niveau.

Når der er blevet indledt en fornyet undersøgelse, forbeholder Kommissionen sig ret til at færdiggøre den, selv hvis den part, der anmodede om undersøgelsen, beslutter at trække anmodningen om en fornyet undersøgelse tilbage.

2. Konklusioner vedrørende artikel 6.4, 6.2 og 2.4 i WTO-antidumpingaftalen, for så vidt angår visse aspekter af fastsættelsen af dumping i undersøgelsen af skruer, bolte, møtrikker og lignende varer

Efter tvistbilæggelsesinstansens rapporter agter Kommissionen at genfremlægge mere nøjagtige oplysninger om produktegenskaberne, som blev anset for at være relevante for fastsættelsen af den normale værdi, som blev anvendt til sammenligningen med den pågældende vare, for alle interesserede parter, der deltog i undersøgelsen af skruer, bolte, møtrikker og lignende varer. Interesserede parter vil blive opfordret til at fremsætte bemærkninger til denne genfremlæggelse. De modtagne bemærkninger vil blive undersøgt, og resultaterne heraf vil også blive fremlagt for alle interesserede parter, som deltog i undersøgelsen af skruer, bolte, møtrikker og lignende varer.

3. Konklusioner vedrørende artikel 4.1 i WTO-antidumpingaftalen, for så vidt angår definitionen af EU-erhvervsgrenen

Efter tvistbilæggelsesinstansens rapporter agter Kommissionen at genoverveje sin definition af EU-erhvervsgrenen og dennes repræsentativitet og at fastslå, hvorvidt denne industris andel af den samlede anslåede produktion af skruer, bolte, møtrikker og lignende varer udgør en betydelig del i WTO-antidumpingaftalens forstand under hensyntagen til alle relevante bemærkninger, der er blevet indsendt af EU-producenter, der gav sig til kende inden for den frist, der er fastsat i indledningsmeddelelsen (5). Resultaterne vil blive fremlagt for alle de interesserede parter, der gav sig til kende i løbet af undersøgelsen af skruer, bolte, møtrikker og lignende varer, og de vil blive opfordret til at fremsætte bemærkninger.

4. Konklusioner vedrørende artikel 3.1 og 3.2 i WTO-antidumpingaftalen, for så vidt angår fastsættelsen af dumpingimportmængden i undersøgelsen af skruer, bolte, møtrikker og lignende varer

Efter rapporterne agter Kommissionen at revidere sin fastsættelse af skade ved at udelukke import, for hvilken der ikke blev konstateret dumping. Resultaterne vil blive fremlagt for alle de interesserede parter, der gav sig til kende i løbet undersøgelsen af skruer, bolte, møtrikker og lignende varer, og de vil blive opfordret til at fremsætte bemærkninger.

5. Konklusioner vedrørende artikel 3.1 og 3.5 i WTO-antidumpingaftalen, for så vidt angår analysen af årsagssammenhæng

Efter tvistbilæggelsesinstansens rapporter agter Kommissionen at revurdere, hvorvidt dumpingimporten har forvoldt EU-erhvervsgrenen skade under hensyntagen til EU-erhvervsgrenens specifikke eksportresultater og ikke de statistiske data for den samlede eksport som oplyst af Eurostat. Resultaterne vil blive fremlagt for alle de interesserede parter, der gav sig til kende under undersøgelsen, og de vil blive opfordret til at fremsætte bemærkninger.

6. Konklusioner vedrørende artikel 6.5. og 6.5.1 WTO-antidumpingaftalen, for så vidt angår behandlingen af fortrolige oplysninger

Efter rapporterne agter Kommissionen at opfordre de to relevante EU-producenter til at tilvejebringe redegørelser for årsagerne til, at der ikke blev forelagt et ikke-fortroligt sammendrag af de fortrolige oplysninger. Kommissionen agter også at fremlægge de oplysninger fra Eurostat om EU's samlede produktion af skruer, bolte, møtrikker og lignende varer, som oprindeligt blev forelagt. Kommissionen meddeler i god tid alle interesserede parter, der gav sig til kende i løbet af undersøgelsen, at de kan få adgang til det ikke-fortrolige dossier, og de vil blive opfordret til at fremsætte bemærkninger.

7. Andre henstillinger og afgørelser

Kommissionen har til hensigt at overveje bemærkninger fremsat af parterne i undersøgelsen af skruer, bolte, møtrikker og lignende varer, som hævder at være blevet påvirket negativt af fremlæggelsen af konklusionerne vedrørende markedsøkonomisk behandling eller andre henstillinger og afgørelser fra tvistbilæggelsesinstansen.

I overensstemmelse med artikel 3 i WTO-bemyndigelsesforordningen vil foranstaltninger, der vedtages i henhold til nævnte forordning efter en fornyet undersøgelse, ikke have tilbagevirkende kraft.

Retten til at indgive anmodning om en interimsundersøgelse i henhold til artikel 11, stk. 3, i EU's antidumpinggrundforordning berøres ikke.

8. Høringskonsulent

De berørte parter kan anmode høringskonsulenten fra Generaldirektoratet for Handel om at gribe ind. Høringskonsulenten optræder som formidler mellem de berørte parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister om fortrolige oplysninger, anmodninger om forlængelse af frister samt anmodninger fra tredjeparter om at blive hørt. Høringskonsulenten kan arrangere en høring med en individuel berørt part og mægle for at sikre, at de berørte parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes.

Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel: http://ec.europa.eu/trade/tackling-unfair-trade/hearing-officer/index_en.htm

9. Behandling af personoplysninger

Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6).

(1) EFT L 201 af 26.7.2001, s. 10.

(2) WTO, appelorganets rapport, AB-2011-2, WT/DS397/AB/R, 15. juli 2011. WTO, panelrapport, WT/DS397/R, af 29. september 2010. Rapporterne kan downloades fra WTO's websted (http://www.wto.org/english/tratop_e/dispu_e/cases_e/ds397_e.htm).

(3) EUT L 343 af 22.12.2009, s. 51.

(4) EUT L 29 af 31.1.2009, s. 1.

(5) EUT C 267 af 9.11.2007, s. 31.

(6) EFT L 8 af 12.1.2001, s. 1.